Document ID: /roh_data/filtered/fineweb-2-filterrobots_roh.jsonl.gz/15926

L'accident è capità durant l'emprima cursa dal di. En la fasa finala da la cursa da galopp sur 1'300 meters è «Holidayend», il chaval a la testa, sa stgarpitschà en plaina cursa. Causa ina schlavada en il glatsch è el rut tras la pista da cursa. Ils dus chavals suenter el n'han betg pudì guntgir ed èn medemamain crudads.
In da quels chavals, «Boomerang Bob» da la Gronda Brittania, è sa blessà grevamain. Il veterinari da la cursa ha stuì durmentar el. George Baker, il jockey dal chaval, è era blessà ed è vegnì transportà da la Rega en l'ospital chantunal a Cuira. Là è sa mussà, che las blessuras dal jockey n'èn betg grevas.
In stgarp en il glatsch
Il glatsch dal lai ha tenor Thomas Walther, il president da la societad da cursas San Murezzan, ina grossezza tranter 60 e 70 centimeters. Il chaval saja rut en radund 150 meters avant l'arrivada tar in lieu, nua che l'aua dal lai era penetrada si tras in stgarp en la vetta da glatsch ed haja schlavada quella.
Tenor il president da la societad da cursas San Murezzan, Thomas Walther, n'han ins betg pudì prevesair quest accident. La giuria da la cursa haja taxà la bun'ura avant las cursas la pista sco excellenta.
La procura publica investighescha en chaussa.
Dad annullar la dumengia da cursas saja vegnì quittà dal public cun applaus, scriva il comité da la cursa en ina communicaziun.
RR novitads 14:00++